VDS Sklep Pdp 1353/99
Sodna praksa Višjega delovnega in socialnega sodišča, 1999-10-29

Oddelek za individualne in kolektivne delovne spore

Sodišče zavrže predlog za obnovo postopka, če ta ni vložen v predpisanem roku, ne da bi se sploh spuščalo v utemeljenost uveljavljanega obnovitvenega razloga, ker vsebinsko odločanje v takšnem primeru ni dopustno.

Pritožba se zavrne kot neutemeljena in potrdi sklep sodišča prve stopnje.

Sodišče prve stopnje je zavrglo tožnikov predlog za obnovo postopka, pravnomočno končanega s sodbo sodišča Pd .../94 z dne 15.11.1995, ker je ugotovilo, da ni bil vložen v predpisanem subjektivnem roku.

Zoper citirani sklep se laično pritožuje tožnik zaradi zmotne uporabe materialnega prava in bistvenih kršitev procesnega prava, s predlogom, da ga pritožbeno sodišče spremeni in dovoli predlagano obnovo. Vztraja pri navedbah iz predloga in se v izogib ponavljanju nanje sklicuje. Ponovno povdarja le, da so bile v času vojne in neposredno po tem onemogočene vse komunikacije s Slovenijo, da ni bil seznanjen z nikakršnimi vlogami ali vabili sodišča, niti ni prejel kakršnegakoli dopisa s strani pooblaščenca. Če bi prejel vabilo na obravnavo, bi nanjo zagotovo prišel.

Obnova postopka je izredno pravno sredstvo zoper pravnomočno sodno odločbo, ki je dopustna le, če je vložena v predpisanem roku in če je izpolnjen vsaj eden od obnovitvenih razlogov, taksativno določenih v 394. členu Zakona o pravdnem postopku (Ur. l. RS, št. 26/99; v nadaljevanju ZPP). Postopek, ki je s sodno odločbo pravnomočno končan, je po 2. tč. 394. člena ZPP sicer mogoče obnoviti, če kakšni stranki z nezakonitim postopanjem, zlasti z opustitvijo vročitve, ni bila dana možnost obravnavanja pred sodiščem. Glede na 2. tč. 1. odst. 396. člena ZPP pa je obnovo iz omenjenega razloga mogoče uspešno uveljavljati le v 30-ih dneh od dneva vročitve sodne odločbe stranki. Če predlog za obnovo postopka ni vložen v predpisanem roku, ga v skladu s 398. členom ZPP zavrže že predsednik senata brez naroka in brez presojanja vsebinske utemeljenosti uveljavljanega razloga.

Obravnavani predlog je vložen 2.4.1999 zoper sodbo Pd .../94 z dne 15.11.1995, ki je bila tožnikovemu pooblaščencu, odvetniku vročena 18.12.1995 in je postala pravnomočna, saj zoper njo ni bilo pritožbe.

Vročitev sodbe pooblaščencu stranke šteje za osebno vročitev stranki, zato bi bilo v konkretnem primeru uveljavljani obnovitveni razlog iz 2. tč. 394. člena ZPP vsebinsko dopustno obravnavati le, če bi bil predlog vložen v 30-ih dneh od dneva, ko je bila sodba vročena pooblaščenemu odvetniku, torej napozneje do 18.1.1996. Glede na to, da je predlog vložen šele leta 1999, ko je že zdavnaj potekel 30-dnevni subjektivni rok za obnovo pravnomočno končanega postopka, ga je sodišče prve stopnje ob pravilno ugotovljenem dejanskem stanju in pravilni uporabi 1. odst. 398. člena ZPP utemeljeno zavrglo.

Zaradi obrazloženega je pravno irelevantno tožnikovo vztrajanje pri uveljavljanem obnovitvenem razlogu, zato je bilo potrebno pritožbo kot neutemeljeno zavrniti in potrditi izpodbijano zakonito odločitev prvostopenjskega sodišča.

ZPP člen 394,  396,  396/1,  396/1-2,  398,  398/1,  394,  396,  396/1,  396/1-2,  398,  398/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.